钦定古今图书集成/理学汇编/学行典/第055卷 > 杨龟山集 > 《寄伊川先生》
## 钦定古今图书集成/理学汇编/学行典/第055卷 > 杨龟山集 > 《寄伊川先生》

某窃谓道之不明，智者过之。《西铭》之书，其几于此乎？
昔之问仁于孔子者多矣，虽颜渊、仲弓之徒所以告
之者，不过求仁之方耳。至于仁之体，未尝言也。孟子
曰：“仁，人心也。义，人路也。”言仁之最亲切无如此者。然
本体用兼举两言之，未闻如《西铭》之说也，孔孟岂有隐哉？盖不敢过之，以起后学之弊也。且墨氏兼爱，固
仁者之事也，其流卒至于无父，岂墨子之罪耶？孟子
力攻之，必归罪于墨子者，正其本也。故君子言必虑
其所终，行必稽其所弊，正谓此耳。《西铭》之书，发明圣
人微意至深，然而言体而不及用，恐其流遂至于兼
爱，则后世有圣贤者出。推本而论之，未免归罪于横
渠也。某窃意此书，盖人人共守而谨“行之者也。愿得
一言推明其用，与之并行，庶乎学者体用兼明，而不
至于流荡也。”横渠之学，造极天人之蕴，非后学所能
窥测。然所疑如此，故辄言之，先生以为如何？